Valtioneuvoston asetus

vapaa-ajankalastuksen saalisilmoituksesta

Valtioneuvoston päätöksen mukaisesti säädetään kalastuslain (379/2015) 62 a §:n 3 momentin nojalla, sellaisena kuin se on laissa 448/2023:

1 §

*Ilmoitettavat kalalajit ja –kannat*

Vapaa-ajankalastuksen saalisilmoitus tulee tehdä seuraavista kalalajeista ja -kannoista:

1. lohi;
2. järvilohi;
3. taimen;
4. ankerias;
5. nieriä Kuolimossa ja Saimaalla sekä muualla Vuoksen vesistössä (Liite 1);
6. harjus meressä;
7. kyttyrälohi.

2 §

*Ilmoituksen muoto ja ilmoittamisen määräaika*

Saalisilmoitus on tehtävä Luonnonvarakeskuksen vahvistamalla lomakkeella, puhelimitse tai sähköisen palvelun kautta.

Saalisilmoitus on tehtävä viipymättä, kuitenkin viimeistään 14 vuorokauden kuluessa kalan pyydystämisestä.

3 §

*Ilmoituksessa annettavat tiedot*

Saalisilmoituksessa on oltava kunkin ilmoitusvelvollisuuden piiriin kuuluvan pyydystetyn tai sivusaaliina saadun kalan osalta seuraavat tiedot:

1. kalastajan nimi, syntymäaika ja osoite;
2. kalan laji;
3. kalan pituus;
4. tieto rasvaevästä;
5. pyyntipäivämäärä;
6. pyyntiväline;
7. pyyntialue;
8. tieto kalan mahdollisesta vapauttamisesta.

Jos kalastusmatkailutilaisuuksien järjestäjä tekee saalisilmoituksen asiakkaansa tai asiakasryhmänsä saaliista ja pyyntitapahtumasta kalastusmatkakohtaisesti, on tämän ilmoitettava 1 momentin 2-8 kohdassa tarkoitetut tiedot.

Vapautetusta kalasta tulee ilmoittaa pituus vähintään viiden senttimetrin tarkkuudella.

Kyttyrälohen osalta tulee ilmoittaa vain 1 momentin 1, 5 ja 7 kohdassa tarkoitetut tiedot sekä kalojen lukumäärä.

4 §

*Pyyntialueen ilmoittaminen*

Sisävesistössä saalis tulee ilmoittaa järven, joen tai puron tarkkuudella. Lisäksi tulee ilmoittaa se kunta, jonka alueella pyynti on tapahtunut.

Itämerellä saalis tulee ilmoittaa kansainvälisen merentutkimusneuvoston tilastoinnissaan käyttämien pienruutujen mukaisesti (Liitteet 2-4).

Tornionjoella ja siihen laskevissa sivujoissa saalis tulee ilmoittaa vyöhykkeittäin ja kunnittain liitteenä olevan kartan mukaisesti (Liite 5).

5 §

*Ilmoituksen maantieteellinen soveltamisala*

Tätä asetusta sovelletaan kalastuslain (379/2015) 2 §:ssä tarkoitetuilla vesialueilla. Asetusta ei kuitenkaan sovelleta kalastuksesta Tenojoen vesistössä Suomen ja Norjan välillä tehdyn sopimuksen (SopS 42/2017) liitteessä 1 tarkoitetulla Tenojoen rajajokiosuudella, lohennousualueella eikä Tenon vesistön valuma-alueella.

Näätämöjoella kalastettaessa ilmoitus on tehtävä Suomen puolella saadusta saaliista.

Tornionjoella kalastettaessa ilmoitus on tehtävä Suomen puolella maihin tuodusta saaliista tai Suomen puolella harjoitettavasta kalastuksesta saadusta saaliista.

6 §

*Voimaantulo*

Tämä asetus tulee voimaan 1 päivänä tammikuuta 2025.

Helsingissä x.x.20xx

Maa- ja metsätalousministeri Sari Essayah

Nimike Etunimi Sukunimi